## Rješenje Agencije za zaštitu tržišnog natjecanja klasa: UP/I 430-01/2011-59/001, urbroj: 580-09-2/80-2012-010 od 3. srpnja 2012.

### NN 102/2012 (12.9.2012.), Rješenje Agencije za zaštitu tržišnog natjecanja klasa: UP/I 430-01/2011-59/001, urbroj: 580-09-2/80-2012-010 od 3. srpnja 2012.

AGENCIJA ZA ZAŠTITU TRŽIŠNOG NATJECANJA

2255

Agencija za zaštitu tržišnog natjecanja, na temelju članka 5. i članka 13. stavka 2. Zakona o državnim potporama (»Narodne novine«, broj 140/05 i 49/11) u upravnom postupku davanja odobrenja na Zahtjev za dodjelom državne potpore poduzetniku Dubrovačko primorje, hotelsko-turističko i trgovačko dioničko društvo, sa sjedištem u Dubrovniku, Od Svetog Mihajla 12, pokrenutom na zahtjev Državne agencije za osiguranje štednih uloga i sanaciju banaka, sa sjedištem u Zagrebu, Jurišićeva 1/II, na temelju odluke Vijeća za zaštitu tržišnog natjecanja u sastavu: mr. sc. Olgica Spevec, predsjednica Vijeća, Mladen Cerovac mag. iur., zamjenik predsjednice Vijeća, te članovi Vijeća, Milivoj Maršić dipl. oec., Vesna Patrlj dipl. iur, i dr. sc. Mirna Pavletić Župić dipl. iur., sa 110. sjednice, održane 3. srpnja 2012., donosi

RJEŠENJE

I. Odbija se davanje odobrenja na državnu potporu za restrukturiranje sadržanu u Planu restrukturiranja poduzetnika Dubrovačko primorje, hotelsko-turističko i trgovačko dioničko društvo, jer nije sukladna sa Zakonom o državnim potporama.

II. Ovo rješenje bit će objavljeno u »Narodnim novinama«.

Obrazloženje

I. ZAPRIMANJE ZAHTJEVA ZA POKRETANJE POSTUPKA I DOKUMENTACIJE

Agencija za zaštitu tržišnog natjecanja (dalje: Agencija) zaprimila je 14. rujna 2011. dopis Državne agencije za osiguranje štednih uloga (dalje: DAB), urbroj: III – 529/09-2011 od 14. rujna 2011., sa zahtjevom za dodjelom državne potpore poduzetniku Dubrovačko primorje, hotelsko-turističko i trgovačko dioničko društvo (dalje: Dubrovačko primorje d.d.). U prilogu zahtjeva dostavljen je Plan restrukturiranja Dubrovačkog primorja d.d. (dalje: Plan restrukturiranja), Obrazac prijave državne potpore, Obrazac o dodatnim podacima za državne potpore za restrukturiranje poduzetnika u teškoćama: Dubrovačko primorje d.d.: pojedinačne potpore, Ugovor o reprogramu duga sklopljen između DAB-a i Dubrovačkog primorja d.d., u Zagrebu 17. veljače 2009., preslika dopisa o evidenciji državnih potpora za 2007., 2009. i 2010. DAB-a, Statut DAB-a, te dopis Dubrovačkog primorja d.d., broj: 66/2011 od 30. kolovoza 2011. o važećoj vlasničkoj strukturi i izvod iz zapisnika Uprave DAB-a sa 101. sjednice održane 16. ožujka 2011.

Plan restrukturiranja dostavljen je sukladno članku 12. Zakona o državnim potporama (»Narodne novine«, broj 140/05 i 49/11; dalje: ZDP) koji, između ostalog propisuje da su pravne osobe koje dodjeljuju ili upravljaju državnim potporama u smislu ZDP-a, prije donošenja akata iz svoje nadležnosti kojima se dodjeljuju državne potpore, dužne dostaviti prijedlog državne potpore Agenciji na odobrenje.

DAB je neprofitna organizacija, osnovana od strane Republike Hrvatske koja ima svojstvo pravne osobe, a za obveze DAB-a jamči Republika Hrvatska. Na taj način, temeljem članka 2. stavka 1. ZDP-a, DAB se smatra davateljem državne potpore.

Naime, članak 2. stavak 1. ZDP-a propisuje da su davatelji državne potpore, u smislu ZDP-a, Republika Hrvatska putem ovlaštenih pravnih osoba i središnjih tijela državne uprave, jedinice lokalne samouprave, jedinice područne (regionalne) samouprave te svaka pravna osoba koja dodjeljuje ili upravlja državnim potporama u smislu ZDP-a.

Iz dopisa DAB-a proizlazi da je Dubrovačko primorje d.d. u kolovozu 2010. dostavilo resornom ministarstvu, Ministarstvu turizma, Plan restrukturiranja sukladno odredbama iz Smjernica za pomoć poduzetnicima u teškoćama (»Narodne novine«, broj 46/10, dalje: Smjernice). Ministarstvo turizma je zahtjev odbacilo uz obrazloženje da se dug prema DAB-u ne smatra dugom prema državi u užem smislu kako je to određeno u Smjernicama i o tome obavijestilo DAB u siječnju 2011.

DAB je na svojoj sjednici održanoj 16. ožujka 2011. donio odluku da se potraživanja DAB-a prema Dubrovačkom primorju d.d., utvrđena na dan 31. prosinca 2010., u iznosu od 38.455.780,90 kuna pretvore u temeljni kapital poduzetnika i da se otpiše iznos dijela kamata u iznosu od 8.470.108,76 kuna, uz uvjet da predloženi Plan restrukturiranja odobri Agencija.

U postupku ocjene Plana restrukturiranja, utvrđeno je kako ga je potrebno dopuniti pa je zahtjevom od 28. studenog 2011. zatraženo od DAB-a dodatno očitovanje. Agencija je u navedenom zahtjevu, između ostalog, zatražila sljedeće dopune i očitovanja:

– iz dostavljene dokumentacije nije bilo vidljivo da se radi o poduzetniku u teškoćama te je o tome zatraženo detaljnije objašnjenje, kao i objašnjenje iz kojeg razloga poduzetnik ne može vlastitim sredstvima riješiti tada trenutnu financijsku situaciju, s obzirom da namjerava prodati imovinu koja je procijenjena u vrijednosti od 38 milijuna kuna,

– uz financijsko restrukturiranje, potrebno je izvršiti i poslovno restrukturiranje (napuštanje aktivnosti koje donose gubitak, reorganizacija poslovanja, uvođenje novih djelatnosti koje jamče održivost i slično), a iz Plana restrukturiranja to nije vidljivo,

– opis tržišta na kojem poduzetnik djeluje, te turističku ponudu Dubrovačko-neretvanske županije,

– vlasnička struktura prije i nakon restrukturiranja,

– za koje namjene bi se iskoristila imovina koja se namjerava prodati u 2012. i 2013., u iznosu od 38.040.460 kuna, a koja je u Planu restrukturiranja navedena kao vlastiti doprinos poduzetnika u procesu restrukturiranja.

– detaljniji opis svih dobivenih kredita (glavnica, kamate, na što su krediti utrošeni, ostatak duga po kreditima za glavnicu i kamate, naziv kreditora).

DAB je tražene podatke i Plan restrukturiranja (s dopunama) iz prosinca 2011., dostavio Agenciji 19. siječnja 2012. Nakon analize svih dostupnih podataka Agencija je utvrdila kako se Dubrovačko primorje d.d. ne može smatrati poduzetnikom u teškoćama sukladno Odluci o objavljivanju pravila o državnim potporama za sanaciju i restrukturiranje (»Narodne novine«, broj 20/07 i 119/11, dalje: Odluka o sanaciji i restrukturiranju) te je u dopisu od 14. svibnja 2012. upućenom DAB-u, dostavila analizu utvrđenog činjeničnog stanja.

Iz dostavljene analize u bitnome proizlazi da je Agencija utvrdila da se Dubrovačko primorje d.d. ne može smatrati poduzetnikom u teškoćama, da nije jasno definirano razdoblje restrukturiranja, da Plan restrukturiranja sadrži samo financijsko, a ne i poslovno restrukturiranje, da se predviđeni vlastiti doprinos poduzetnika u procesu restrukturiranja ne može smatrati doprinosom za restrukturiranje budući da je isti namijenjen za daljnji razvoj poslovanja i povećanje konkurentnosti u odnosu na poduzetnike koji nisu dobili državnu potporu, te da Planom restrukturiranja nisu predviđene kompenzacijske mjere.

Na temelju članka 54. stavka 1. točke 3. Zakona o općem upravnom postupku (»Narodne novine«, broj 47/09, dalje: ZUP), a da bi se DAB-u kao davatelju državne potpore i Dubrovačkom primorju d.d. kao korisniku državne potpore dala mogućnost da se neposredno očituju o bitnim činjenicama iz utvrđenog činjeničnog stanja, dana 30. svibnja 2012. održana je usmena rasprava u predmetnom postupku. Nakon održane usmene rasprave, Dubrovačko primorje d.d. dodatno se očitovalo dopisom zaprimljenim u Agenciji 11. lipnja 2012.

II. PRIMIJENJENI PROPISI

U ovom postupku Agencija je primijenila ZDP, Uredbu o državnim potporama (»Narodne novine«, broj 50/06; dalje: Uredba), te Odluku o sanaciji i restrukturiranju.

Sukladno članku 7. ZDP-a, Agencija je u postupku primijenila ZUP, kojim se uređuju pitanja provedbe upravnog postupka u dijelu koji nije propisan odredbama ZDP-a kao posebnog zakona.

Agencija je također izvršila uvid u Zakon o poticanju razvoja malog gospodarstva (»Narodne novine«, broj 29/02, 63/07 i 53/12).

III. UTVRĐIVANJE ČINJENICA

Na temelju dostavljenih podataka, te provedenih pravnih i ekonomskih analiza utvrđene su sljedeće činjenice:

III.1. Poduzetnik Dubrovačko primorje d.d.

III.1.1. Opis poduzetnika Dubrovačko primorje d.d.

Dubrovačko primorje d.d., upisano je u registar Trgovačkog suda u Splitu – Stalna služba u Dubrovniku 1995. pod nazivom Dubrovačko primorje d.d., hotelsko-turističko i trgovačko dioničko društvo, s matičnim brojem subjekta upisa: 060003494, OIB: 40888070807, sa sjedištem poduzetnika u Dubrovniku, Od Svetog Mihajla 12. Oznaka i naziv temeljne djelatnosti su: 55.11 Hoteli i moteli s restoranom.

Dubrovačko primorje d.d. nema povezanih društava, niti podružnica.

Sukladno članku 2. stavku 1. Zakona o poticanju razvoja malog gospodarstva, Dubrovačko primorje d.d. pripada kategoriji srednjih poduzetnika, jer na dan 31. prosinca 2011. ima zaposlena 83 radnika, ukupni prihod od 27.235.968 kuna te ukupnu aktivu od 332.284.708 kuna.

Tablica 1. Klasifikacija Dubrovačkog primorja d.d. prema veličini sukladno Zakonu o poticaju razvoja malog gospodarstva

|  |  |  |  |
| --- | --- | --- | --- |
|  | 2009. | 2010. | 2011. |
| Zaposleni | 46 | 45 | 83 |
| Ukupna aktiva | 331.639.880 | 330.111.920 | 332.284.708 |
| Ukupni prihodi | 17.916.383 | 39.120.371 | 27.235.968 |

Izvor: dokumentacija poduzetnika Dubrovačko primorje d.d.

Obrada: Agencija za zaštitu tržišnog natjecanja

Prikazani broj zaposlenih za 2009. i 2010. odnosi se samo na zaposlene radnike na neodređeno vrijeme. Osim njih u 2009. bilo je zaposleno 41 sezonskih radnika, a u 2010. je bilo još zaposleno 46 sezonskih radnika.

III.1.2. Djelatnost i organizacijska struktura Dubrovačkog primorja d.d.

Postojeća organizacijska struktura Dubrovačkog primorja d.d. prikazana je na sljedećoj slici.

Slika 1. Organizacijska shema Dubrovačkog primorja d.d.

![](dodatni/422989.jpg)

Izvor: dokumentacija poduzetnika Dubrovačko primorje d.d.

Obrada: Agencija za zaštitu tržišnog natjecanja

Dubrovačko primorje d.d. bavi se turističkim ugostiteljstvom, odnosno pripremanjem hrane i pružanjem usluga prehrane, pripremanjem i usluživanjem pića i napitaka i pružanjem usluga smještaja. Sve spomenute usluge pružaju se u Admiral Grand Hotelu u Slanome i Auto Kampu Prapratno u naselju Prapratno kod Stona.

Admiral Grand Hotel u Slanome, kategoriziran je s 5 zvjezdica, obnovljen i otvoren u srpnju 2009., raspolaže sa 199 dvokrevetnih soba, 14 jednokrevetnih soba, 2 invalidske sobe, 14 obiteljskih soba, dvije dvokrevetne sobe međusobno povezane s izlazom na zajednički balkon, 9 apartmana, od toga 2 četverokrevetna i 7 dvokrevetnih. Smještajne jedinice luksuzno su uređene i opremljene.

Auto Kamp Prapratno ima 960 mjesta, potrebne električne priključke i 3 moderna sanitarna čvora s toplom i hladnom vodom te frigo boksovima. Gostima su na raspolaganju samoposluga, restoran te univerzalna igrališta za tenis, odbojku, košarku i mali nogomet.

Knjigovodstvena vrijednost dugotrajne materijalne imovine Dubrovačkog primorja d.d. na dan 31. prosinca 2011. iznosi 265.016.277 kuna.

Dubrovačko primorje d.d. je navelo da se njegova organizacijska struktura neće mijenjati u procesu restrukturiranja, već će se manje preinake provesti u organizaciji i metodama rada kako bi se poboljšala kvaliteta hotelske ponude i produktivnost rada.

III.1.3. Vlasnička struktura Dubrovačkog primorja d.d.

Temeljni kapital Dubrovačkog primorja d.d. na dan 16. siječnja 2012. iznosi 106.323.000 kuna, a podijeljen je na 354.410 dionica, svaka dionica nominalne vrijednosti u iznosu od 300 kuna.

Tablica 2. Vlasnička struktura Dubrovačkog primorja d.d. na dan 16. siječnja 2012.

|  |  |  |  |
| --- | --- | --- | --- |
| Dioničari | Broj dionica | Nominalna vrijednost dionica u kunama | Udjel u  kapitalu u % |
| \*\*\* | \*\*\* | \*\*\* | \*\*\* |
| \*\*\* | \*\*\* | \*\*\* | \*\*\* |
| \*\*\* | \*\*\* | \*\*\* | \*\*\* |
| \*\*\* | \*\*\* | \*\*\* | \*\*\* |
| HZMO | 35.261 | 10.578.300 | 9,95 |
| HFP (sada AUDIO) | 22.414 | 6.724.200 | 6,32 |
| \*\*\* | \*\*\* | \*\*\* | \*\*\* |
| \*\*\* | \*\*\* | \*\*\* | \*\*\* |
| \*\*\* | \*\*\* | \*\*\* | \*\*\* |
| \*\*\* | \*\*\* | \*\*\* | \*\*\* |
| \*\*\* | \*\*\* | \*\*\* | \*\*\* |
| Ukupno | 354.410 | 106.323.000 | 100,00 |

Izvor: dokumentacija poduzetnika Dubrovačko primorje d.d.

Obrada: Agencija za zaštitu tržišnog natjecanja

Iz naprijed navedenog je vidljivo da se 83,73% upisanog temeljnog kapitala odnosi na fizičke osobe, dok se 16,27% upisanog temeljnog kapitala odnosi na državne institucije, odnosno na Hrvatski zavod za mirovinsko osiguranje i Hrvatski fond za privatizaciju, (sada Agencija za upravljanje državnom imovinom).

IV. PLAN RESTRUKTURIRANJA DUBROVAČKOG PRIMORJA d.d.

IV.1. Opis Plana restrukturiranja

Poduzetnik Dubrovačko primorje d.d. je dostavio Plan restrukturiranja koji je podijeljen na dva dijela, analizu poslovanja i program restrukturiranja i konsolidacije.

U dijelu analize poslovanja, poduzetnik je naveo podatke o pravnom i vlasničkom statusu, financijskim izvještajima kao što su Račun dobiti i gubitka i Bilanca, zatim poslovni program, obilježja materijalne imovine, utjecaj poslovanja na okoliš, organizacijsku strukturu, zapošljavanje, financiranje, podatke o državnim potporama, analizu tržišta te SWOT analizu prije restrukturiranja.

U dijelu koji se odnosi na provođenje programa restrukturiranja i konsolidacije, poduzetnik Dubrovačko primorje d.d. navodi podatke o: strateškim ciljevima, tržišnoj procjeni, prodajnom planu, planu nabave, planu ulaganja u poslovnu imovinu, programu zaštite okoliša, promjeni vlasničke strukture, planu broja i strukture zaposlenih, financijskom planu i planu novčanog tijeka. Nadalje, poduzetnik je naveo podatke o državnim potporama, SWOT analizi nakon restrukturiranja te potrebnih planiranih radnji za provedbu procesa restrukturiranja.

Agencija je na temelju svih dostavljenih podataka i dokumentacije izvršila pravnu i ekonomsku analizu te utvrdila činjenice koje su opisane nastavno dalje u tekstu.

Dostavljeni Plan restrukturiranja Dubrovačkog primorja d.d. odnosi se na financijsko restrukturiranje, bez navođenja poslovnog restrukturiranja koje je nužno u provođenju postupka restrukturiranja, odnosno Plan restrukturiranja svodi se samo na rješavanje problema otplate kredita prema DAB-u odobrenog za obnovu Admiral Grand Hotela.

Naime, poduzetniku Dubrovačko primorje d.d. je 1997. odobren namjenski kredit HBOR-a u iznosu od 3.200.000 eura putem Dubrovačke banke d.d. iz Dubrovnika za izgradnju Admiral Grand Hotela. Sanacijom Dubrovačke banke d.d. obveze po tom kreditu prenesene su na DAB. Kredit je reprogramiran 2009., na rok otplate od 10 godina uz dvije godine počeka otplate glavnice i promjenljivom kamatnom stopom od otprilike 4%, a nova kreditna obveza iznosi 32.488.827,34 kune (uključene su sve obračunate, a neplaćene kamate do dana reprograma).

Dug poduzetnika po ovom kreditu na dan 31. prosinca 2010. iznosi 46.925.889,66 kuna od čega se 32.488.827,34 kuna odnosi na glavnicu nastalu reprogramom, a ostatak iznosa na redovnu i zateznu kamatu. U tom ostatku iznosa sadržana je razlika između redovne i zatezne kamate u iznosu od 8.470.108,76 kuna koju DAB planira otpisati u slučaju dokapitalizacije. U Planu restrukturiranja navodi se i iznos od 8.469.790,00 kuna koji DAB predlaže za otpis, tako da nije jasno o kojem se točno iznosu otpisa radi.

Dug poduzetnika po ovom kreditu na dan 30. rujna 2011. porastao je na iznos od 48.156.310,81 kuna, ali se u Planu restrukturiranja ne navodi na koji način će se podmiriti razlika između ovog iznosa i iznosa utvrđenog na dan 31. prosinca 2010.

Radi osiguranja naplate reprogramiranog kredita, poduzetnik je založio svoje nekretnine, a DAB je ovlašten u svoju korist uknjižiti ovršno založno pravo bez svakog daljnjeg pitanja i suglasnosti Dubrovačkog primorja d.d. u iznosu od 32.488.827,34 kune.

Nastavno, Dubrovačko primorje d.d. je u Ugovoru o reprogramu duga iz 2009. izričito i neopozivo ovlastilo DAB da može na temelju tog Ugovora, radi naplate svih tražbina koje mogu proizići iz njega, nakon dospjelosti bilo koje tražbine, neposredno provesti prisilnu ovrhu na založenim nekretninama, a Dubrovačko primorje d.d. ne može, bez pisane suglasnosti DAB-a, opteretiti, otuđiti niti na bilo koji drugi način raspolagati založenim nekretninama, sve dok na njima postoji založno pravo u korist DAB-a.

Osim zaloga na nekretninama, potraživanje DAB-a osigurano je i sa 32 vlastite bianko mjenice i sa 32 zadužnice.

Iz dostavljenih podataka o naprijed navedenom kreditu, DAB navodi da Dubrovačko primorje d.d. ne ispunjava obveze otplate glavnice i kamata proizašle iz reprograma tog kredita, te zbog toga predlaže da se iznos od 38.455.780,90 kuna pretvori u temeljni kapital poduzetnika, a da se iznos dijela kamata od 8.470.108,76 kuna otpiše.

Na taj način, kako se navodi u Planu restrukturiranja, Dubrovačko primorje d.d. bit će u mogućnosti ostvariti planirane temeljne strateške ciljeve: povećanje konkurentnosti poduzetnika na međunarodnom turističkom tržištu, ostvarenje načela »value for money” u svim uslugama Admiral Grand Hotela, postizanje zadovoljstva svih zaposlenih u poduzetniku, poboljšanje rezultata poslovanja, odnosno povećanje dobitka bez slabljenja kvalitete hotelskog proizvoda te stabiliziranje na dugi rok financijskog položaja poduzetnika, odnosno poboljšanje likvidnosti i zadržavanje primjerene zaduženost poduzetnika.

S obzirom na naprijed navedeno, da bi se mogla odobriti državna potpora za restrukturiranje poduzetnika, Plan restrukturiranja mora zadovoljiti sljedeće uvjete iz Odluke o sanaciji i restrukturiranju:

– pravo na državnu potporu ima samo poduzetnik u teškoćama (točka 33.),

– ponovna uspostava dugoročne održivosti (točka 17. i točke 34. – 37.),

– prijedlog kompenzacijskih mjera – izbjegavanje prekomjernog narušavanja tržišnog natjecanja (točke 38. – 42.),

– vlastiti doprinos poduzetnika – državna potpora mora biti ograničena na najmanju neophodnu razinu (točke 43. – 45.).

U točki 17. Odluke o sanaciji i restrukturiranju, propisano je da se restrukturiranje temelji na izvedivom, koherentnom i dalekosežnom planu s ciljem ponovne uspostave poduzetnikove dugoročne održivosti. Restrukturiranje obično uključuje reorganizaciju i racionalizaciju poduzetnikovih djelatnosti na učinkovitijoj osnovi, što obično uključuje napuštanje djelatnosti koja je donosila gubitke, restrukturiranje onih postojećih djelatnosti koje ponovno mogu postati konkurentne, te po mogućnosti, diversifikaciju djelatnosti (razvoj novih ili poboljšanih proizvoda i proizvodnih procesa) koje će biti nove i održive. Aktivnosti vezane za restrukturiranje ne mogu biti ograničene na financijske potpore koje su usmjerene na otklanjanje ranijih gubitaka bez rješavanja uzroka tih gubitaka.

S obzirom na navedene podatke u dostavljenom Planu restrukturiranja, Dubrovačko primorje d.d. namjerava restrukturiranje izvršiti u razdoblju od 2011. do 2013., a spominje se i 2014. iz čega proizlazi da razdoblje restrukturiranja nije jasno definirano.

IV.2. Ocjena Plana restrukturiranja

IV.2.1. Poduzetnik u teškoćama

Potpore za restrukturiranje na temelju točke 33. Odluke o sanaciji i restrukturiranju, mogu se odobriti samo u slučaju ako se radi o poduzetniku u teškoćama, a teškoće trebaju biti prisutne u trenutku prijave Plana restrukturiranja Agenciji na odobrenje.

DAB navodi da se Dubrovačko primorje d.d. smatra poduzetnikom u teškoćama zbog nemogućnosti vraćanja dugoročnog kredita DAB-u i zbog nenaplaćenih ratnih šteta, točnije potpunog uništenja ključnog poslovnog objekta, Admiral Grand Hotela u Slanome. Izravne ratne štete na materijalnoj imovini Dubrovačkog primorja d.d. procijenjene od nadležne Županijske komisije za procjenu ratnih šteta od 7. kolovoza 1997., iznose 487.764.576 kuna, odnosno otprilike 66 milijuna eura.

Za održavanje daljnjeg poslovanja, Dubrovačko primorje d.d. je prodalo dio dugotrajne imovine i ponovno se zadužilo kod HBOR-a za nastavak i dovršetak obnove Admiral Grand Hotela.

Nadalje, DAB navodi da je dugo razdoblje bez ostvarenih poslovnih prihoda od poslovanja hotela prouzročilo financijske poteškoće Dubrovačkom primorju d.d. Zbog dugog razdoblja izgradnje Admiral Grand Hotela, kao ključnog poslovnog objekta društva, izostali su poslovni prihodi tako da je društvo u razdoblju do 2009. ostvarivalo gubitke. Zbog toga Dubrovačko primorje d.d. nije moglo otplaćivati kredit.

Radi ocjene, može li se Dubrovačko primorje d.d. smatrati poduzetnikom u teškoćama u 2011., kada je Plan restrukturiranja dostavljen Agenciji na ocjenu, izvršena je analiza financijskih i poslovnih rezultata Dubrovačkog primorja d.d. temeljem podataka iz financijskih izvještaja te temeljem ostale dostavljene dokumentacije.

Naime, s obzirom da je ocjena Plana restrukturiranja započela u zadnjem kvartalu 2011., Agencija je radi realnosti prikaza stvarnog stanja u poduzetniku, prilikom ocjene koristila i dostupne podatke za 2011.

Sukladno točkama 9. – 11. Odluke o sanaciji i restrukturiranju, navedeni su kriteriji kada se poduzetnik smatra poduzetnikom u teškoćama.

Iz točke 9. Odluke o sanaciji i restrukturiranju proizlazi da je poduzetnik u teškoćama onaj poduzetnik koji nije sposoban vlastitim sredstvima ili sredstvima koja može pribaviti od svojih vlasnika odnosno dioničara ili vjerovnika spriječiti gubitke, a koji bi, bez vanjske intervencije države, gotovo sigurno kratkoročno ili srednjoročno ugrozili njegov opstanak.

Nadalje, sukladno točki 10. Odluke o sanaciji i restrukturiranju, smatra se da je poduzetnik u teškoćama, osobito u sljedećim slučajevima:

a) u slučaju društva s ograničenom odgovornosti, ako je više od polovice upisanog odnosno temeljnog kapitala nestalo, a više od četvrtine tog kapitala izgubljeno u prethodnih dvanaest mjeseci;

b) u slučaju trgovačkog društva u kojem su barem neki članovi neograničeno odgovorni za dugove društva, ako je više od polovice njegova kapitala prikazanog u financijskim izvještajima trgovačkog društva nestalo, a više od četvrtine tog kapitala izgubljeno u prethodnih dvanaest mjeseci;

c) u slučaju bilo kojeg oblika trgovačkog društva ako temeljem nacionalnih propisa ispunjava uvjete za pokretanje stečajnog postupka.

Stoga, primjenjujući kriterije iz točke 10. a) Odluke o sanaciji i restrukturiranju, može se zaključiti da poduzetnik nije u teškoćama, s obzirom da mu u 2010. i 2011. kapital i rezerve nisu smanjene, nego bilježe rast u odnosu na 2009. Naime, temeljni kapital u razdoblju 2009. – 2011. je nepromijenjen i iznosi 106.323.000 kuna, a ukupan kapital i rezerve u promatranom razdoblju bilježe porast od 6,7%. Isto tako, poduzetnik iz istih razloga ne ispunjava uvjete za pokretanje stečajnog postupka.

Međutim, sukladno točki 11. Odluke o sanaciji i restrukturiranju, poduzetnik se može smatrati poduzetnikom u teškoćama i kada nije ispunjena niti jedna od prethodnih pretpostavki, posebno ako su prisutni tipični pokazatelji da se radi o poduzetniku u teškoćama, kao što su, primjerice, rast gubitaka, smanjenje ukupnog prihoda, rast zaliha, višak kapaciteta, smanjenje novčanih tokova, rast duga, porast troškova kamata i pad ili nulta neto vrijednost imovine.

Zbog toga je Agencija sukladno točki 11. Odluke o sanaciji i restrukturiranju analizirala tipične pokazatelje poslovanja Dubrovačkog primorja d.d. koji su prikazani u tablicama 3. i 4.

Tablica 3. Osnovni pokazatelji Dubrovačkog primorja d.d., u kunama

|  |  |  |  |  |
| --- | --- | --- | --- | --- |
|  | 2008. | 2009. | 2010. | 2011. |
| Ukupni prihodi | 9.505.396 | 17.916.383 | 39.120.371 | 27.235.968 |
| Ukupni rashodi | 17.508.128 | 20.812.987 | 33.330.362 | 25.607.221 |
| Dobit / gubitak | -8.002.732 | -2.896.604 | 5.790.009 | 1.628.657 |
| Kapital i rezerve | 112.997.480 | 110.100.876 | 115.890.885 | 117.519.542 |
| Temeljni kapital | 106.323.000 | 106.323.000 | 106.323.000 | 106.323.000 |
| Ukupne dugoročne i kratkoročne obveze | 163.153.648 | 165.402.481 | 158.084.512 | 158.628.643 |
| Koeficijent tekuće likvidnosti | 0,82 | 0,88 | 1,41 | 1,48 |
| Koeficijent zaduženosti | 0,49 | 0,50 | 0,48 | 0,48 |

Izvor: dokumentacija poduzetnika Dubrovačko primorje d.d.

Obrada: Agencija za zaštitu tržišnog natjecanja

Ukupni prihodi u 2011. su u odnosu na 2009. veći za 52,02%, mada su u odnosu na 2010. manji za 30,38%. Iz podataka koje je dostavilo Dubrovačko primorje d.d. proizlazi kako je do visokog rasta u ukupnim prihodima u 2010. u odnosu na 2009. došlo radi rasta izvanrednih prihoda nastalih prodajom nekretnina u iznosu od 14.429.257 kuna.

Vidljivo je i smanjenje ukupnih dugoročnih i kratkoročnih obveza u 2011. u odnosu na 2009. za 4,1%.

Također, iz iskazanih podataka je vidljivo da je koeficijent tekuće likvidnosti zadovoljavajući, te da poduzetnik u 2010. i 2011. ostvaruje dobit u poslovanju.

Tablica 4. Bilanca Dubrovačkog primorja d.d., u kunama

|  |  |  |  |  |
| --- | --- | --- | --- | --- |
|  | 2008. | 2009. | 2010. | 2011. |
| Dugotrajna imovina | 309.859.586 | 305.699.829 | 299.078.168 | 298.036.168 |
| Nematerijalna imovina | 100.287 | 86.358 | 72.429 | 58.500 |
| Materijalna imovina | 271.412.645 | 268.616.977 | 266.044.298 | 265.016.227 |
| Dugotrajna financijska imovina | 38.346.654 | 36.996.494 | 32.701.812 | 32.701.812 |
| Dugoročna potraživanja |  |  | 259.629 | 259.629 |
| Kratkotrajna imovina | 22.108.094 | 25.759.071 | 30.997.336 | 34.184.769 |
| Zalihe | 7.569.270 | 7.800.161 | 7.398.883 | 7.525.418 |
| Kratkoročna potraživanja | 13.671.333 | 17.566.788 | 18.936.821 | 19.905.398 |
| Kratkotrajna financijska imovina | 309.651 | 267.861 | 4.151.765 | 4.338.737 |
| Novac u banci i blagajni | 557.840 | 124.261 | 509.867 | 2.415.216 |
| Plaćeni troškovi budućeg razdoblja i obračunati prihodi | 319.971 | 180.980 | 36.416 | 63.771 |
| UKUPNA AKTIVA | 332.287.651 | 331.639.880 | 330.111.920 | 332.284.708 |
|  | | | | |
| Kapital i rezerve | 112.997.480 | 110.100.876 | 115.890.885 | 117.519.542 |
| Temeljni/upisani/kapital | 106.323.000 | 106.323.000 | 106.323.000 | 106.323.000 |
| Rezerve iz dobitka | 14.677.212 | 6.674.480 | 3.777.876 | 4.059.376 |
| Zadržani dobitak ili preneseni gubitak | 0 | 0 | 0 | 5.508.509 |
| Dobitak li gubitak poslovne godine | -8.002.732 | -2.896.604 | 5.790.009 | 1.628.657 |
| Dugoročna rezerviranja | 56.136.523 | 56.136.523 | 56.136.523 | 56.136.523 |
| Dugoročne obveze | 136.037.683 | 136.037.683 | 136.037.683 | 135.541.306 |
| Kratkoročne obveze | 27.115.965 | 29.364.798 | 22.046.829 | 23.087.337 |
| UKUPNA PASIVA | 332.287.651 | 331.639.880 | 330.111.920 | 332.284.708 |

Izvor: dokumentacija poduzetnika Dubrovačko primorje d.d.

Obrada: Agencija za zaštitu tržišnog natjecanja

U prikazanoj Bilanci poduzetnika nije iskazan preneseni gubitak iz razloga što je za gubitak iz 2008., u iznosu od 8.002.732 kune, u 2009. umanjena pozicija »Rezerve iz dobitka« s iznosa od 14.677.212 kuna na iznos od 6.674.480 kuna. Na isti način se postupalo i s gubitkom iz 2009. koji je iznosio 2.896.604 kune.

Uzimajući u obzir navode DAB-a da se Dubrovačko primorje d.d. smatra poduzetnikom u teškoćama zbog nemogućnosti podmirivanja obveza prema DAB-u zbog poslovanja s gubitkom do 2009., Agencija je izvršila i analizu dugoročnih obveza poduzetnika.

Iz Bilance je vidljivo da se u 2011., 86% ukupnih obveza odnosi na dugoročne obveze, te su one u 2011. neznatno smanjene u odnosu na 2009.

Osim kredita DAB-a za obnovu Admiral Grand Hotela, Dubrovačko primorje d.d. koristilo je i sljedeće dugoročne investicijske kredite:

– Kredit HBOR-a u iznosu od \*\*\* eura, s kamatnom stopom od \*\*\*% i rokom otplate \*\*\* godina, uključivo i dvije godine počeka otplate glavnice, pri čemu tromjesečni anuitet iznosi \*\*\* euro. Kredit je djelomično reprogramiran u 2010. na način da je odgođena otplata tri rate po \*\*\* eura što iznosi \*\*\* eura na rok od \*\*\* godina uz kamatnu stopu od \*\*\*%, s naplatom posljednje rate 30. lipnja 2021.

– 2 kredita OTP banke d.d., na dan 30. rujna 2011. ukupan dug po tim kreditima iznosio je \*\*\* eura.

Otplate navedena dva kredita predviđene su u novčanom tijeku gotovine Dubrovačkog primorja za 2012. i 2013. S obzirom da plan poslovanja za navedene godine predviđa značajan porast dobiti, nije jasno zbog čega DAB predlaže da se obveze po njegovom kreditu pretvore u temeljni kapital odnosno da se jedan dio obveza otpiše. Naime, spomenuti pokazatelji i planovi poduzetnika ukazuju na činjenicu da će on biti sposoban servisirati svoje kredite i druge obveze. Nadalje, sukladno reprogramiranom kreditu iz 2009., vrijeme počeka otplate glavnice bilo je predviđeno na dvije godine, odnosno do 2011. Kako Dubrovačko primorje d.d. posluje s dobiti od 2010. a dobit je ostvarena i u 2011., nije razvidno iz kojih razloga nije, kako je to predviđeno ugovorom o reprogramu duga, započeo s otplatom glavnice kredita. Također, u Planu restrukturiranja je navedeno da će poduzetnik prodati svoje nekretnine u iznosu od 38 milijuna kuna, što predstavlja dodatno osiguranje da će biti u stanju podmiriti svoje obveze. Kao zadnja mogućnost naplate svojih potraživanja, DAB se može naplatiti temeljem hipoteke na nekretninama kako je to predviđeno Ugovorom o reprogramu duga.

Prema tome, iz analize tipičnih pokazatelja poslovanja i sukladno točki 11. Odluke o sanaciji i restrukturiranju proizlazi da se Dubrovačko primorje d.d. ne može smatrati poduzetnikom u teškoćama, premda DAB tvrdi suprotno.

IV.2.2. Uspostava dugoročne održivosti odnosno rentabilnosti

S obzirom na to da se državna potpora za restrukturiranje može sukladno točkama 34. – 37. Odluke o sanaciji i restrukturiranju odobriti samo ako Plan restrukturiranja sadrži dokaze o ponovnoj uspostavi rentabilnosti poslovanja, trajanje restrukturiranja mora biti što je kraće moguće i ono mora dovesti do dugoročne održivost poduzetnika na tržištu i nakon restrukturiranja bez dodatnih operativnih potpora. Povećanje rentabilnosti mora u bitnome proizlaziti iz mjera poduzetih unutar samog poduzetnika. Uspješno restrukturiranje mora uključivati i napuštanje djelatnosti koje bi i nakon restrukturiranja iz strukturnih razloga proizvodile gubitke.

Dubrovačko primorje d.d. i DAB navode kako će se financijsko restrukturiranje poduzetnika izvršiti na način da će se potraživanja DAB-a prema Dubrovačkom primorju d.d., utvrđena na dan 31. prosinca 2010., u iznosu od 46.925.889,66 kuna, pretvoriti u temeljni kapital poduzetnika u visini iznosa obveza po kreditu od 38.455.780,90 kuna te da će se otpisati iznos dijela kamata u iznosu od 8.470.108,76 kuna. Istodobno, poduzetnik planira prodaju nekretnina u iznosu od 38.040.460 kuna, što se odnosi na zemljište Bat kod Zatona te na bivšu depandansu »Dubravka« na otoku Šipanu, a iznos od prodaje poduzetnik će koristiti za investicijsko održavanje postojećih objekata, za proširenje izvanpansionske ponude, sadržaja u cilju produljenja turističke sezone, za školovanje zaposlenika i razvijanje marketinških aktivnosti. Izričito je navedeno da se predmetna sredstava neće koristiti za pokrivanje obveza dugovanja poduzetnika.

Obveze prema DAB-u, na dan 30. rujna 2011. iznose 48.156.310,81 kuna i veće su za 1.230.421,15 kuna od iznosa na dan 31. prosinca 2010.

Dubrovačko primorje d.d. navodi u Planu restrukturiranja da se isti već provodi te da je realizirano sljedeće:

1) obnovom Admiral Grand Hotela stvorene su pretpostavke za ponudu na turističkom tržištu te su ostvareni prihodi od prodaje turističkih aranžmana odnosno poslovni prihodi u 2010. u iznosu od 22.884.410 kuna, dok su u 2009. ostvareni poslovni prihodi u iznosu od 9.629.238 kuna,

2) ostvareni prihodi od inozemnih gostiju u 2010. iznosili su \*\*\* kuna što u odnosu na 2009., kada je ostvareno \*\*\* kuna predstavlja povećanje za \*\*\* kuna, odnosno za \*\*\*%,

3) tijekom 2010. reprogramiran je dio HBOR-ovog kredita u iznosu \*\*\* eura,

4) tijekom 2010. ostvaren je neto prihod od prodane dugotrajne imovine u iznosu 14.429.257 kuna.

U Planu restrukturiranja poduzetnik navodi kako je uvjet za uspostavu dugoročne održivosti i provedbu Plana restrukturiranja poduzetnika jedino pretvaranje dugoročnih obveza po kreditu DAB-a u vlasnički udjel u temeljnom kapitalu i otpis dijela obveza prema kamatama DAB-a, te u sljedećem razdoblju poduzetnik ne planira nova ulaganja u poslovnu imovinu niti dodatna zaduživanja.

Nadalje, sukladno dostavljenom Planu restrukturiranja, u razdoblju restrukturiranja, od 2011. do 2013. poduzetnik planira povećanje broja stalno zaposlenih radnika s postojećih 45 na 59 zaposlenih. U načelu, svako restrukturiranje je povezano sa smanjenjem broja radnika, tako da je u ovom slučaju teško pretpostaviti da se predloženim mjerama restrukturiranja ne pogoduje Dubrovačkom primorju d.d., te da će se državna potpora koristiti za daljnji razvoj poduzetnika, a ne isključivo za potrebe restrukturiranja.

Što se tiče financijskih pokazatelja koji se navode u Planu restrukturiranja poduzetnika, u 2012. i 2013. planira se značajno povećanje dobiti Dubrovačkog primorja d.d. već u prvoj godini razdoblja restrukturiranja, odnosno već nakon što se riješe obveze prema DAB-u, odnosno ukoliko se odobri predložena državna potpora.

Tablica 5. Plan Računa dobitka i gubitka za razdoblje 2012. – 2013., u kunama

|  |  |  |
| --- | --- | --- |
|  | 2012. | 2013. |
| I. Ukupni prihodi | 30.085.500 | 58.140.930 |
| Poslovni prihodi | \*\*\* | \*\*\* |
| Financijski prihodi | \*\*\* | \*\*\* |
| Izvanredni prihodi | \*\*\* | \*\*\* |
|  |  |  |
| II. Ukupni rashodi | 21.183.149 | 26.015.687 |
| Poslovni rashodi | \*\*\* | \*\*\* |
| Izvanredni rashodi | \*\*\* | \*\*\* |
|  |  |  |
| III. Dobit | 8.902.351 | 32.125.243 |
| IV. Porez na dobitak | 1.780.470 | 6.425.049 |
| III. Neto dobitak | 7.121.881 | 25.700.194 |

Izvor: dokumentacija poduzetnika Dubrovačko primorje d.d.

Obrada: Agencija za zaštitu tržišnog natjecanja

Navedeni podaci poduzetnika za razdoblje 2012. – 2013. pokazuju poslovanje uz značajan rast dobiti, osobito u 2013. Planirani su poslovni prihodi od osnovnih djelatnosti Admiral Grand Hotela i Auto Kampa Prapratno, kao i prihodi od zakupnina nekretnina. Izvanredni prihodi odnose se na prodaju nekretnina, ex depandanse »Dubravka« na Šipanu i zemljišta na poluotoku Bat u Zatonu.

Tablica 6. Plan Bilance za razdoblje 2012. – 2013., u kunama

|  |  |  |
| --- | --- | --- |
|  | 2012. | 2013. |
| I. AKTIVA | 255.001.371 | 274.209.091 |
| 2. Dugotrajna imovina | \*\*\* | \*\*\* |
| 3. Kratkotrajna imovina | \*\*\* | \*\*\* |
| 4. Novac | \*\*\* | \*\*\* |
|  |  |  |
| II. PASIVA | 255.001.371 | 274.209.091 |
| 1. Kapital i rezerve | \*\*\* | \*\*\* |
| 1.1. Temeljni kapital | \*\*\* | \*\*\* |
| 1.2. Rezerviranja iz dobiti | \*\*\* | \*\*\* |
| 1.3. Zadržana dobit | \*\*\* | \*\*\* |
| 1.4. Dobit tekuće godine | \*\*\* | \*\*\* |
| 2. Rezerviranja | \*\*\* | \*\*\* |
| 3. Dugoročne obveze | \*\*\* | \*\*\* |
| 4. Kratkoročne obveze | \*\*\* | \*\*\* |

Izvor: dokumentacija poduzetnika Dubrovačko primorje d.d.

Obrada: Agencija za zaštitu tržišnog natjecanja

Iz plana Bilance za razdoblje 2012. – 2013., poduzetnik značajno poboljšava svoj financijski položaj, odnosno smanjuje zaduženost i uspostavlja stabilnu likvidnost plaćanja svojih obveza. Plan se temelji na izvršenom pretvaranju potraživanja DAB-a u temeljni kapital poduzetnika i otpisa dijela kamata.

Prema tome, uspostava dugoročne održivosti poduzetnika temelji se isključivo na financijskom restrukturiranju (pretvaranje potraživanja DAB-a u temeljni kapital i otpis jednog dijela kamata).

Poduzetnik Dubrovačko primorje d.d. navodi kako konkretnije mjere restrukturiranja u trenutku izrade Plana restrukturiranja nisu sagledive, jer prije nije bilo poslovanja ključnog objekta poduzetnika, a to je Admiral Grand Hotel. No, poduzetnik navodi kako hotel posluje po svim standardima i tehnologiji hotela s pet zvjezdica i neće biti potrebe za većim preinakama u organizaciji rada, marketingu, rasporedu ljudskih resursa i tržišnoj prilagodbi.

IV.2.3. Kompenzacijske mjere

Sukladno točkama 38. – 42. Odluke o sanaciji i restrukturiranju, kako bi se osiguralo da potpore proizvode minimalne negativne učinke na trgovinske uvjete, tako da željeni pozitivni učinci nadvladaju negativne učinke, moraju se donijeti kompenzacijske mjere.

Kompenzacijske mjere mogu se sastojati od prodaje ili prijenosa imovine, smanjenja kapaciteta ili zastupljenosti na tržištu te smanjenja zapreka pristupu tržištu na predmetnim tržištima.

Smanjenje kapaciteta, odnosno ograničavanje zastupljenosti poduzetnika na tržištu mora biti sastavni dio restrukturiranja i obuhvaćeno Planom restrukturiranja.

Otpis dugova i zatvaranje djelatnosti koje posluju s gubicima, koji su u svakom slučaju potrebni za ponovno uspostavljanje rentabilnosti, neće se u svrhu ocjenjivanja kompenzacijskih mjera smatrati smanjenjem kapaciteta ili tržišne zastupljenosti.

Kompenzacijske mjere moraju biti razmjerne ograničavajućem učinku potpore na tržištu, a osobito veličini i položaju poduzetnika na tržištu, te se ne primjenjuju jedino u slučaju ako se radi o malom poduzetniku, što ovdje nije slučaj.

Dakle, iako je utvrđivanje kompenzacijskih mjera, jedan od osnovnih uvjeta restrukturiranja poduzetnika u teškoćama s ciljem izbjegavanja prekomjernog narušavanja tržišnog natjecanja, Dubrovačko primorje d.d. u svom Planu restrukturiranja nije navelo te mjere, jer smatra kako nema potrebe za istima.

Međutim, s obzirom na to da je u vrijeme podnošenja zahtjeva Agenciji, temeljem Zakona o poticanju razvoja malog gospodarstva, Dubrovačko primorje d.d. svrstano u srednje poduzetnike, kompenzacijske mjere su obavezne i predstavljaju jedan od osnovnih uvjeta prilikom odobrenja potpore za restrukturiranje.

IV.2.4. Vlastiti doprinos poduzetnika i troškovi restrukturiranja

Odluka o sanaciji i restrukturiranju, u točkama 43. – 45. propisuje da iznos i intenzitet potpore moraju biti strogo ograničeni na najmanju neophodnu razinu troškova restrukturiranja potrebnih za provođenje mjera restrukturiranja u okviru postojećih izvora financiranja poduzetnika, njegovih dioničara ili poslovne grupe kojoj pripada.

Od korisnika potpore očekuje se da značajno doprinese procesu restrukturiranja iz svojih vlastitih sredstava, uključujući prodaju imovine koja nije neophodna za opstanak poduzetnika ili iz vanjskih izvora financiranja po tržišnim uvjetima. Takav doprinos je znak da vjerovnici vjeruju u izvedivost ponovne uspostave održivosti odnosno rentabilnosti.

Takav doprinos mora biti konkretan, tj. stvaran, isključujući svaku očekivanu buduću dobit, primjerice novčane tokove, a iznos doprinosa mora biti što je moguće viši.

Da bi se moglo zaključiti da je odobrena državna potpora svedena na minimalno potrebni iznos, srednji poduzetnik/dioničari bi trebali osigurati iznos od najmanje 40% u obliku vlastitog doprinosa, koji bi se upotrijebio za restrukturiranje.

Kako bi se ograničili negativni učinci narušavanja tržišnog natjecanja, iznos potpore ili oblik u kojem se ona dodjeljuje mora biti takav da ne daje poduzetniku viškove gotovine koji bi se mogli koristiti za agresivne, ograničavajuće aktivnosti na tržištu, koje nisu povezane s postupkom restrukturiranja.

Također, potporom se ne smiju financirati nova ulaganja koja nisu neophodna za ponovno uspostavljanje rentabilnosti poduzetnika.

U Planu restrukturiranja, poduzetnik Dubrovačko primorje d.d. navodi prodaju zemljišta u 2013., na poluotoku Bat kod Zatona, otprilike \*\*\* m², procijenjene od strane ovlaštenog sudskog vještaka, tržišne vrijednosti u iznosu od \*\*\* kuna i prodaju ex depandanse »Dubravka« u 2012. na otoku Šipanu, tržišne vrijednosti u iznosu od \*\*\* kuna. Navedeno, Dubrovačko primorje d.d. smatra kao vlastiti doprinos poduzetnika u procesu restrukturiranja. U Planu restrukturiranja navodi se i iznos od \*\*\* kuna koji će se ostvariti prodajom zemljišta na poluotoku Bat kod Zatona tako da nije jasno koji je iznos ispravan.

Prema navodima iz Plana restrukturiranja, planirana sredstva od prodaje nekretnina koja bi se trebala u svojem najvećem dijelu realizirati u 2013. kao zadnjoj godini razdoblja restrukturiranja, poduzetnik će koristiti za investicijsko održavanje postojećih objekata, za proširenje izvanpansionske ponude, sadržaja u cilju produljenja turističke sezone, za školovanje zaposlenika i razvijanje marketinških aktivnosti.

S obzirom na namjenu i vrijeme prodaje navedenih nekretnina, (najveći dio vlastitog doprinosa trebao bi se realizirati u prvoj godini razdoblja restrukturiranja kako bi se što prije zaustavili negativni trendovi u poslovanju), vidljivo je da se iznos vlastitog doprinosa ne bi koristio za restrukturiranje, nego za daljnji razvoj poslovanja poduzetnika, odnosno poduzetnik dolazi do viška gotovine koju bi koristio za daljnji razvoj, što sukladno točki 45. Odluke o sanaciji i restrukturiranju nije dozvoljeno.

Naime, temeljem Odluke o sanaciji i restrukturiranju, vlastiti doprinos poduzetnika mora biti upotrijebljen za restrukturiranje kako bi se državne potpore svele na minimalno potreban iznos, a ne da se sredstva vlastitog doprinosa upotrijebe za daljnji razvoj poduzetnika.

Iz navedenog proizlazi da se prodaja nekretnina u iznosu od 38.040.460 kuna (ili 30.718.000 kuna), a naročito onaj dio koji će se realizirati u 2013. ne odnosi na vlastiti doprinos potreban za restrukturiranja kako to propisuje Odluka o sanaciji i restrukturiranju i zbog toga se navedeni iznos ne može prihvatiti kao vlastiti doprinos. Eventualno, ukoliko se realizira prodaja bivše depandanse »Dubravka« u 2012. u iznosu od \*\*\* kuna (navodi se i iznos od \*\*\* kuna) i za taj iznos se, primjerice umanji obveza prema DAB-u, tada bi se taj iznos mogao smatrati vlastitim doprinosom.

Na temelju dostavljene dokumentacije, sukladno višoj varijanti iznosa vlastitog doprinosa, ukupni prikazani troškovi restrukturiranja iznose 94.301.824 kune (uključujući i potpore dobivene putem povoljnijeg kredita od HBOR-a). Vlastiti doprinos prikazan je u iznosu od 38.040.460 kuna, što bi predstavljalo 40,34% ukupnih troškova restrukturiranja.

Tablica 7. Ukupni trošak restrukturiranja Dubrovačkog primorja d.d.

|  |  |  |  |
| --- | --- | --- | --- |
|  | | Iznos u HRK | % |
| A) DRŽAVNA SREDSTVA | | 56.261.364 | 59,66 |
| 1. | Troškovi financijskog restrukturiranja (dugoročne obveze prema DAB-u te njihovo smanjenje kroz povećanje temeljnog kapitala, glavnica + kamata) | 38.456.100 | 40,78 |
| 2. | Otpis zateznih kamata od DAB-a | 8.469.790 | 8,98 |
| 3. | Povoljniji krediti HBOR-a iz 2007. | 9.335.474 | 9,90 |
| B) VLASTITI DOPRINOS | | 38.040.460 | 40,34 |
| 4. | Prodaja zemljišta Bat kod Zatona | \*\*\* | \*\*\* |
| 5. | Prodaja ex depandanse »Dubravka» | \*\*\* | \*\*\* |
| Ukupni troškovi procesa restrukturiranja (A+B) | | 94.301.824 | 100,00 |

Izvor: dokumentacija poduzetnika Dubrovačko primorje d.d.

Obrada: Agencija za zaštitu tržišnog natjecanja

Međutim, s obzirom da se iznos prodaje zemljišta na poluotoku Bat kod Zatona ne može smatrati vlastitim doprinosom, jer je evidentno da se neće upotrijebiti u razdoblju restrukturiranja i za potrebe restrukturiranja, tada ukupni troškovi restrukturiranja iznose 61.224.364 kune, od čega na vlastiti doprinos otpada 8,1% što ne zadovoljava minimalni postotak iz točke 44. Odluke o sanaciji i restrukturiranju, koji bi trebao iznositi 40%.

IV.2.5. Nova vlasnička struktura

Uz pretpostavku da se potraživanje DAB-a za dugoročne obveze (glavnicu i redovne kamate na dan 30. prosinca 2010.) u iznosu od 38.456.100 kuna pretvore u vlasnički udjel DAB-a u temeljnom kapitalu poduzetnika, temeljni kapital bi se povećao sa sadašnjih 106.323.000 kune na 144.779.100 kuna, novom emisijom od 128.187 dionica, a svaka dionica imala bi nominalnu vrijednost u iznosu od 300 kuna. Time bi DAB ušao u vlasničku i upravljačku strukturu poduzetnika s udjelom od 26,56% kako je to prikazano u Tablici 8.

Tablica 8. Vlasnička struktura Dubrovačkog primorja d.d. nakon procesa restrukturiranja

|  |  |  |  |
| --- | --- | --- | --- |
| Dioničari | Broj  dionica | Nominalna vrijednost dionica u kunama | Udjel u kapitalu u % |
| DAB | 128.187 | 38.456.100 | 26,56 |
| \*\*\* | \*\*\* | \*\*\* | \*\*\* |
| \*\*\* | \*\*\* | \*\*\* | \*\*\* |
| \*\*\* | \*\*\* | \*\*\* | \*\*\* |
| \*\*\* | \*\*\* | \*\*\* | \*\*\* |
| HZMO | 35.261 | 10.578.300 | 7,31 |
| HFP (sada AUDIO) | 22.414 | 6.724.200 | 4,64 |
| \*\*\* | \*\*\* | \*\*\* | \*\*\* |
| \*\*\* | \*\*\* | \*\*\* | \*\*\* |
| Ukupno | 482.597 | 144.779.100 | 100,00 |

Izvor: dokumentacija poduzetnika Dubrovačko primorje d.d.

Obrada: Agencija za zaštitu tržišnog natjecanja

U načelu, država bi trebala ulaziti u vlasništvo poduzetnika koji se smatraju od posebnog interesa za Republiku Hrvatsku, a izlaziti iz vlasništva u poduzetnicima koji djeluju u sektorima/djelatnostima koji su u potpunosti otvoreni tržišnim uvjetima poslovanja. Dubrovačko primorje d.d. obavlja djelatnost u sektoru turizma u kojemu vrijede u potpunosti tržišni uvjeti poslovanja.

Međutim, postoje i iznimni slučajevi, kada država privremeno ulazi u vlasništvo pojedinog poduzetnika koji se ne smatraju poduzetnicima od posebnog interesa, ali tada trebaju biti jasno definirani uvjeti izlaska države iz vlasništva, uz detaljno obrazloženje razloga zbog čega je takva odluka donesena.

Iz Plana restrukturiranja prethodno nije navedeno, osim što DAB navodi da Dubrovačko primorje d.d. ne može prevladati postojeće financijske teškoće, te da će nakon dokapitalizacije DAB predati dionice Agenciji za upravljanje državnom imovinom koja će odrediti vrijeme i uvjete izlaska države iz vlasništva poduzetnika.

Za provođenje učinkovitog nadzora provedbe Plana restrukturiranja, DAB će nakon provedbe dokapitalizacije, imenovati predstavnika u Nadzorni odbor Dubrovačkog primorja d.d. kako bi država osigurala utjecaj na poslovne i novčane tokove poduzetnika.

V. USMENA RASPRAVA

Agencija je o ocjeni Plana restrukturiranja izvijestila DAB kao davatelja potpore, dopisom od 14. svibnja 2012. te je temeljem odredbi članka 54. stavka 1. točke 3. ZUP-a, 30. svibnja 2012. održana usmena rasprava u predmetnom postupku, na kojoj je strankama u postupku, DAB-u kao davatelju potpore te Dubrovačkom primorju d.d., kao korisniku potpore, dana mogućnost da se neposredno očituju o bitnim činjenicama u postupku.

Stranke u postupku su se na usmenoj raspravi, očitovale u bitnome naglašavajući kako smatraju da je Dubrovačko primorje d.d. poduzetnik u teškoćama sukladno Odluci o sanaciji i restrukturiranju.

Iz zapisnika s usmene rasprave proizlazi da su se prisutne stranke, u bitnome, očitovale da ostaju pri svim navodima iznesenim tijekom postupka, a koji su navedeni u točki IV. obrazloženja ovog rješenja.

Na usmenoj raspravi DAB se osvrnuo na dopis Agencije od 14. svibnja 2012. u dijelu u kojem Agencija navodi da se prema postojećoj dokumentaciji, poduzetnik ne može smatrati poduzetnikom u teškoćama. DAB je naročito istaknuo kako je dobit koju je Dubrovačko primorje d.d. ostvarilo u 2010., zapravo dobit odnosno prihod od prodaje imovine, u vrijednosti od 14.429.257 kuna, te da bi bez tog prihoda Dubrovačko primorje d.d. bilo u gubitku od 8.639.248 kuna. Zbog toga DAB smatra da od 2005. do 2010. poduzetnik posluje s gubitkom. Također, DAB je istaknuo da poduzetnik nije u teškoćama iz razloga što nije mogao podmirivati dugoročne obveze po kreditu prema DAB-u i HBOR-u, kao niti zbog ratnih šteta, već stoga što godinama posluje s gubitkom sukladno definiciji iz točke 9. Odluke o sanaciji i restrukturiranju. Nadalje, navodi da je Agencija u provedenoj analizi poslovanja poduzetnika uzimala podatke za 2011., a da se prvotno trebalo odnositi samo na podatke iz 2010. prema kojima se Dubrovačko primorje d.d. svrstavalo u malog poduzetnika te stoga kompenzacijske mjere sukladno tome nisu ni trebale biti uključene u Plan restrukturiranja.

Dubrovačko primorje d.d. u bitnom se očitovalo da se u predmetnom slučaju radi o hotelu koji je u ratu u potpunosti srušen i da se objekt nalazi na području od posebne državne skrbi. Nadalje, poduzetnik je istaknuo da je prilikom izgradnje hotela, a zbog pristiglih dugova, bio prisiljen prodavati imovinu kako bi uopće mogao podmirivati tekuće troškove.

Navedenim je usmena rasprava dovršena.

Agencija je 11. lipnja 2012. zaprimila dopis Dubrovačkog primorja d.d. u kojem nisu navedene nikakve nove činjenice od onih navedenih na usmenoj raspravi.

VI. ODLUKA VIJEĆA

Vijeće za zaštitu tržišnog natjecanja (dalje: Vijeće) je temeljem utvrđenog činjeničnog stanja u ovoj upravnoj stvari na 110. sjednici, održanoj 3. srpnja 2012. donijelo odluku koju obrazlaže na sljedeći način.

U konkretnom slučaju utvrđeno je da pretvaranje duga s osnove kredita u temeljni kapital poduzetnika i otpis potraživanja s osnove zateznih kamata, predstavlja državnu potporu iz članka 3. stavka 1. ZDP-a. Naime, sukladno članku 3. stavku 1. ZDP-a, državne potpore su svi stvarni i potencijalni rashodi ili umanjeni prihodi države dodijeljeni od davatelja državne potpore koji narušavaju ili bi mogli narušiti tržišno natjecanje davanjem povlastice na tržištu korisniku državne potpore, bez obzira na oblik državne potpore, u mjeri u kojoj to može utjecati na ispunjenje međunarodno preuzetnih obveza Republike Hrvatske koje proizlaze iz Sporazuma o stabilizaciji i pridruživanju između Republike Hrvatske i Europskih zajednica i njihovih država članica (»Narodne novine – Međunarodni ugovori«, broj: 14/01, 14/02, 1/05 i 7/05; dalje u tekstu: SSP).

Vijeće je utvrdilo da je u konkretnom slučaju riječ o državnim potporama, jer je riječ o potencijalnom rashodu države u obliku pretvaranja duga u temeljni kapital poduzetnika i otpisa potraživanja s osnove zateznih kamata, utvrđeno je da korisnik potpore ostvaruje ekonomsku prednost koju isti ne bi ostvario kroz svoje redovno i normalno poslovanje, utvrđeno je da se državne potpore dodjeljuje korisniku na selektivnoj osnovi, te da postoji mogućnost narušavanja tržišnog natjecanja davanjem povlastica na tržištu korisnicima državne potpore osobito u mjeri u kojoj to može utjecati na ispunjenje međunarodno preuzetnih obveza Republike Hrvatske koje proizlaze iz SSP-a.

Člankom 4. stavkom 1. ZDP-a, uređeno je da nisu sukladne ZDP-u one državne potpore koje, bez obzira na njihov oblik, narušavaju ili bi mogle narušiti tržišno natjecanje davanjem povlastice na tržištu korisniku državne potpore, osobito u mjeri u kojoj to može utjecati na ispunjenje međunarodno preuzetih obveza Republike Hrvatske preuzetih SSP-om, dok su člankom 4. stavcima 2. i 3. ZDP-a propisana izuzeća od opće zabrane ako ispunjavaju propisane uvjete za izuzeće te se time smatraju sukladnim ZDP-u.

Državna potpora za restrukturiranje namijenjena je poduzetnicima u teškoćama i na istu se može primijeniti izuzeće iz članka 4. stavka 3. točke d) ZDP-a, koje predstavlja izuzeće od opće zabrane uređene člankom 4. stavkom 1. ZDP-a. Izuzeće od opće zabrane odnosi se na državne potpore namijenjene poticanju određenih gospodarskih djelatnosti ili određenih gospodarskih područja.

Da bi se na državnu potporu za restrukturiranje moglo primijeniti izuzeće iz članka 4. stavka 3. točke d) ZDP-a, Vijeće je trebalo ocijeniti ispunjava li Dubrovačko primorje d.d. uvjete iz Odluke o sanaciji i restrukturiranju u dijelu koji se odnosi na definiciju poduzetnika u teškoćama, a koji su detaljno obrazloženi u točki IV.2.1. obrazloženja ovog rješenja.

Vijeće je utvrdilo da se poduzetnik Dubrovačko primorje d.d. ne može smatrati poduzetnikom u teškoćama u smislu točaka 9., 10 i 11. Odluke o sanaciji i restrukturiranju kako je to navedeno u točki IV.2.1. obrazloženja ovog rješenja. Naime, samo poduzetniku u teškoćama se može dodijeliti državna potpora za restrukturiranje.

Vijeće je, također, uzelo u obzir navode DAB-a i poduzetnika koji su izneseni na usmenoj raspravi. Vijeće nije prihvatilo da se Dubrovačko primorje d.d. smatra poduzetnikom u teškoćama u 2010., jer je dobit koja je ostvarena, rezultat nastao prodajom nekretnine u iznosu od 14.429.257 kuna, a ne iz osnovne djelatnosti. Naime, prilikom ocjene uspješnog ili negativnog rezultata poslovanja, uzimaju se u obzir svi prihodi i rashodi koje je poduzetnik ostvario. Iz toga proizlazi da se ne mogu odvajati prihodi koji nisu ostvareni iz »osnovne djelatnosti« i na taj način tvrditi da se radi o poduzetniku u teškoćama. Prema tome, i prodaja nekretnine je dio ukupnog rezultata poslovanja poduzetnika u 2010. tako da se ne može prihvatiti činjenica da bi bez prodaje nekretnine poduzetnik poslovao s gubitkom.

Tvrdnja da poduzetnik u razdoblju od 2005. do 2010. posluje s gubitkom i da se zbog toga smatra poduzetnikom u teškoćama, Vijeće ne može prihvatiti, jer su svi gubici u poslovanju, ostvareni zaključno s 2009., pokriveni iz kapitalnih rezervi, a iznos pozicije iz Bilance koja prikazuje ukupan kapital i rezerve, u razdoblju 2009. – 2011., ima trend rasta. Da bi se radilo o poduzetniku u teškoćama, sukladno točki 10. a) Odluke o sanaciji i restrukturiranju, više od polovice temeljnog kapitala mora biti izgubljeno, a kod Dubrovačkog primorja d.d. iznos kapitala i rezervi ima trend rasta.

Priznavanje ratnih šteta nastalih za vrijeme domovinskog rata u ovom upravnom postupku ne mogu se uzeti u obzir prilikom određivanja da se Dubrovačko primorje d.d. smatra poduzetnikom u teškoćama. Naime, ukoliko bi se Republika Hrvatska odlučila na naknadu ostvarene ratne štete koju je pretrpio poduzetnik, to bi se trebalo ocjenjivati u posebnom upravnom postupku temeljem članka 4. stavka 2. ZDP-a koji definira da se iznimno, uz uvjet prethodnog odobrenja iz članka 13. ZDP-a, smatraju sukladnima ZDP-u državne potpore za ublažavanje ili otklanjanje šteta prouzročenih prirodnim nepogodama, izvanrednim ili ratnim okolnostima.

Nadalje, čak i u slučaju da se Dubrovačko primorje d.d. može smatrati poduzetnikom u teškoćama, analizom ostalih osnovnih uvjeta za odobrenje državne potpore za restrukturiranje iz točaka 34. do 45. Odluke o sanaciji i restrukturiranju koji su opisani u točkama IV.2.2., IV.2.3. i IV.2.4. obrazloženja ovog rješenja, Vijeće je ocijenilo da u konkretnom slučaju mjere predviđene u Planu restrukturiranja ne zadovoljavaju i ostale uvjete potrebne da bi se odobrile potpore za restrukturiranje.

Naime, kao što je opisano u točki IV.1. i IV.2.2. obrazloženja ovog rješenja, Plan restrukturiranja odnosi se isključivo na financijsko restrukturiranje, odnosno na rješavanje problema otplate kredita odobrenih za obnovu Admiral Grand Hotela, bez navođenja poslovnog restrukturiranja, a koje je također nužno u provođenju postupka restrukturiranja i propisano je Odlukom o sanaciji i restrukturiranju u točki 17. i točkama 34. – 37.

Planom restrukturiranja nisu previđene kompenzacijske mjere iz točaka 38. – 42. Odluke o sanaciji i restrukturiranju, čije utvrđivanje je jedan od osnovnih uvjeta restrukturiranja poduzetnika u teškoćama, a kako je to opisano u točki IV.2.3. obrazloženja ovog rješenja.

Planom restrukturiranja predviđeni vlastiti doprinos poduzetnika, ne može se smatrati vlastitim doprinosom u razdoblju restrukturiranja, kako je to opisano u točki IV.2.4. obrazloženja ovog rješenja, jer planirana sredstva od prodaje nekretnina poduzetnik namjerava koristiti za daljnji razvoj poslovanja, a ne za restrukturiranje, te na taj način poduzetnik dolazi do viškova gotovine koji bi se mogli koristiti za agresivne aktivnosti na tržištu, što je zabranjeno. Iz toga, također, proizlazi da je iznos predložene državne potpore značajno veći od iznosa potrebnog za uspostavu dugoročne održivosti poduzetnika na tržištu odnosno iznos državne potpore nije sveden na minimalno potreban iznos. Kao mogući vlastiti doprinos Vijeće je ocijenilo da bi se to eventualno moglo odnositi na prodaju bivše depandanse »Dubravka« na otoku Šipanu u 2012., ukoliko bi se sredstva dobivena od prodaje koristila za restrukturiranje. Međutim, to bi iznosilo svega 8,1% od ukupnih troškova restrukturiranja čime ni približno nije zadovoljen uvjet iz točke 44. Odluke o sanaciji i restrukturiranju.

Slijedom navedenog, Vijeće je zaključilo da pretvaranje duga s osnova kredita u temeljni kapital poduzetnika i otpis potraživanja s osnove dijela kamata poduzetniku Dubrovačko primorje d.d. predstavljaju državnu potporu iz članka 4. stavka 1. ZDP-a, koja nije sukladna ZDP-u, jer na istu nije moguće primijeniti izuzeće iz članka 4. stavka 3. točka d) ZDP-a, te je stoga odlučeno kao u točki I. izreke ovog rješenja.

Sukladno odredbi članka 18. ZDP-a, u svezi s člankom 13. stavkom 2. ZDP-a, rješenja Agencije kojima se odbija davanje odobrenja na prijedlog državne potpore, objavljuju se u »Narodnim novinama«, te je stoga odlučeno kao u točki II. izreke ovog rješenja.

UPUTA O PRAVNOM LIJEKU

Ovo rješenje je konačno u upravnom postupku. Protiv ovog rješenja žalba nije dopuštena, ali nezadovoljna stranka može pokrenuti upravni spor pred nadležnim upravnim sudom u roku od trideset (30) dana od dana dostave ovog rješenja.

Klasa: UP/I 430-01/2011-59/001

Urbroj: 580-09-2/80-2012-010

Zagreb, 3. srpnja 2012.

Predsjednica

Vijeća za zaštitu tržišnog natjecanja

mr. sc. Olgica Spevec, v. r.

Napomena:

Budući da podaci označeni \*\*\* predstavljaju službenu tajnu u smislu članka 19. ZDP-a, isti su izuzeti od objavljivanja te su izostavljeni iz teksta.

102 12.09.2012 Rješenje Agencije za zaštitu tržišnog natjecanja klasa: UP/I 430-01/2011-59/001, urbroj: 580-09-2/80-2012-010 od 3. srpnja 2012.

Rješenje, NN 102/2012-2255
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)